**РЕПУБЛИКА БЪЛГАРИЯ**

**МИНИСТЕРСТВО НА ВЪНШНИТЕ РАБОТИ**

**НАЦИОНАЛЕН КОНКУРС ЗА СТУДЕНТСКО ЕСЕ ПО СЛУЧАЙ ОТБЕЛЯЗВАНЕ НА 70-АТА ГОДИШНИНА ОТ ПРИСЪЕДИНЯВАНЕТО НА БЪЛГАРИЯ КЪМ ООН НА ТЕМА**

**„БЪЛГАРИЯ В ООН: ГЛАСЪТ НА МАЛКИТЕ И СРЕДНИТЕ ДЪРЖАВИ В СВЕТОВНАТА ПОЛИТИКА“**

**КОНТЕКСТ**

През 2025 г. се навършват 70 години от членството на Република България в Организацията на обединените нации (ООН) и 80 години от създаването на ООН. България е приета за пълноправен член на ООН на 14 декември 1955 г., само 10 години след официалното създаване на организацията.

С традиционното си участие на високо и най-високо ниво в годишните сесии на ОС на ООН, във форуми, провеждащи се под егидата на ООН, както и в работата на различните органи от системата на организацията, България съдейства за утвърждаване на ефективния мултилатерализъм, доверието, сигурността и взаимноизгодното сътрудничество в международните отношения.

За да отбележи годишнината Министерството на външните работи на Република България (МВнР) организира провеждането на **конкурс за есе на тема „****България в ООН: гласът на малките и средните държави в световната политика“**.

**ЦЕЛИ НА КОНКУРСА**

* Привличане интереса на студентите за участие в конкурса за есе;
* Насочване вниманието на младите хора към международните отношения и история;
* Стимулиране на творческото мислене и изявата на младите хора;
* Създаване на възможност за студентите, чрез средствата на информационните и комуникационните технологии, да представят своята гледна точка за значението и актуалността на събитието;
* Предоставяне на възможност за младите хора да изразят своето отношение към международната дипломация и Организацията на обединените нации

**УСЛОВИЯ НА КОНКУРСА**

# ПРЕДМЕТ

Представяне на есе на тема **„България в ООН: гласът на малките и средните държави в световната политика“** в контекста на 70-ата годишнина от присъединяването на България към ООН.

Есето трябва да бъде насочено към популяризиране на по-актуални аспекти от работата на ООН като:

* **ООН като гарант за мира и сигурността;**
* **ООН и правата на човека;**
* **ООН в борбата с климатичните промени и защитата на околната среда;**
* **ООН и иновациите в технологичното развитие**

В рамките на конкурса ще бъдат селектирани петте най-добри есета и ще се проведе кратко събеседване, на базата на което ще бъде определен победителят.

# ДОПУСТИМОСТ ЗА УЧАСТИЕ

Конкурсът е насочен към студенти от цялата страна, проявяващи интерес към Организация на обединените нации и международните отношения.

# КАНДИДАТСТВАНЕ

**Участници:** студенти от всички български университети;

**Език на есетата:** български;

**Обем:** до 2000 думи.

Всички кандидати могат да изпращат своите есета (в WORD/PDF формат) до **30 юни 2025 г.** на следния имейл адрес: info@mfa.bg.

Кандидатите трябва да приложат попълнени и подписани **заявление за участие в конкурса** (приложение №1), **декларация за предоставяне на лични данни** (Приложение №2) и **актуално уверение** от университета.

С подаване на заявлението за участие в конкурса, участникът се съгласява с условията и заявява, че е автор, респективно, че е носител на изключителните авторски права върху есето, предоставено от него за участие в конкурса, както и че не е отстъпвал изключително право за използването му от/на трети лица, различни от организатора на конкурса.

# ПОДБОР, ОЦЕНКА И РЕАЛИЗАЦИЯ

**Критерии за оценяване:**

* Ясно и точно формулирана теза;
* Удачно подбрани аргументи;
* Личностна позиция;
* Оригиналност и творчески подход към темата;
* Езикова и стилистична култура;

Есетата, съответстващи на целите и условията на конкурса, ще бъдат оценени от жури, в състав от членове на дирекция „ООН и глобални въпроси“ към МВнР, Дипломатически институт и Дружество за ООН в България. Резултатите от конкурса ще бъдат обявени на страницата на МВнР до 1 август 2025 г.

# НАГРАДА

Победителят в конкурса за есе на тема „**България в ООН: гласът на малките и средните държави в световната политика**“ ще участва в българската делегация за 80-ата сесия на Общото събрание на ООН в Ню Йорк (в периода септември – декември 2025 г.).

Останалите 4 от най-високо оценените 5 участника ще получат поощрителни награди.

**Необходимо е участниците да посочат координати за обратна връзка (име, адрес, телефон, електронна поща), изучавана специалност и университет.**

**За повече информация:**

<https://www.mfa.bg/>

<https://bdi.bg/>

<https://una.bg/>

<https://www.mfa.bg/bg/culture>